ส่วนที่ 1

ข้อมูลสรุป (Executive Summary)

บริษัท เมโทรซิสเต็มส์คอร์ปอเรชั่น จำกัด (มหาชน)
ประกอบธุรกิจการขายสินค้าและให้บริการที่เกี่ยวข้องกับอุตสาหกรรมเทคโนโลยีสารสนเทศ
(Information Technology Industry) โดยเป็นตัวแทนจำหน่าย
เครื่องคอมพิวเตอร์และอุปกรณ์ต่อพ่วง อุปกรณ์สำนักงานและวัสดุสิ้นเปลือง ซอฟท์แวร์
ตลอดจนการให้บริการในการเป็นที่ปรึกษาและวางแผนระบบข้อมูลสารสนเทศครบวงจร
บริษัทมีบริษัทในกลุ่มทั้งสิ้น 13 บริษัท โดยมีบริษัทเป็นบริษัทใหญ่ ประกอบด้วยบริษัทย่อย 6 บริษัท
บริษัทร่วม 4 บริษัท และบริษัทที่เกี่ยวข้อง 2 บริษัท ซึ่งสามารถแยกประเภทดำเนินธุรกิจออกได้เป็น
2 กลุ่ม ตามลักษณะของการดำเนินธุรกิจ ดังนี้

  1. กลุ่มธุรกิจด้านเทคโนโลยีสารสนเทศ (Information Technology)
  ซึ่งประกอบด้วยการเป็นผู้นำเข้าและจัดจำหน่ายคอมพิวเตอร์ขนาดกลางและส่วนบุคคล
  อุปกรณ์คอมพิวเตอร์ อุปกรณ์สำนักงานและวัสดุสิ้นเปลือง และซอฟท์แวร์คอมพิวเตอร์
  รวมทั้งบริการให้การฝึกอบรม และการให้บริการสนับสนุนการทำธุรกิจพาณิชย์อิเล็กทรอนิกส์

  2. กลุ่มธุรกิจอื่น ซึ่งประกอบด้วยธุรกิจโฆษณา และธุรกิจเฟอร์นิเจอร์

ผลการดำเนินงานในปี 2546 และปี 2547 บริษัทและบริษัทย่อยมีรายได้รวม 4,797.27 ล้านบาท
และ 5,274.37 ล้านบาทตามลำดับ โดยรายได้รวมของบริษัทและบริษัทย่อยในปี 2547
เพิ่มขึ้นจากปีก่อน ประมาณร้อยละ 9.95
เนื่องจากบริษัทได้กำหนดนโยบายมุ่งเน้นการจำหน่ายผลิตภัณฑ์และการให้บริการที่ตรงกับความต้องการของลูกค้ามากขึ้น
และพยายามสร้างความแตกต่างในเรื่องการให้บริการและคำปรึกษาด้านสารสนเทศเพื่อเป็นการสร้างมูลค่าเพิ่มให้กับสินค้าและบริการของบริษัท
บริษัทได้ลงทุนในศูนย์สาธิตและทดสอบระบบเครือข่ายการจัดเก็บข้อมูล
กลยุทธ์ดังกล่าวเป็นการแสดงศักยภาพการเชื่อมต่อระบบในแบบต่างๆ
ซึ่งช่วยในการสนับสนุนการขายสินค้า
นอกจากนี้บริษัทได้จัดสร้างศูนย์สาธิตประสิทธิภาพของซอฟท์แวร์ปฏิบัติการและซอฟท์แวร์ระบบงานครบวงจร
เพื่อสาธิตประสิทธิภาพการใช้ซอฟท์แวร์ให้แก่ลูกค้าที่สนใจ ปี 2546 บริษัทได้จัดตั้งศูนย์ Business
Productivity Center เพื่อแสดงประสิทธิภาพของซอฟท์แวร์ไมโครซอฟท์
และเทคโนโลยีฮารด์แวร์ของอินเทล
ซึ่งจะช่วยให้ลูกค้าสามารถตัดสินใจลงทุนในเทคโนโลยีอย่างถูกต้องและมีประสิทธิภาพ
จากภาวะการแข่งขันในธุรกิจเทคโนโลยีสารสนเทศที่มีความรุนแรงส่งผลทำให้อัตรากำไรของผู้ประกอบการโดยทั่วไปลดลง
บริษัทจึงได้มุ่งเน้นขยายรายได้ในส่วนที่มีอัตรากำไรสูงโดยเฉพาะในกลุ่มซอฟท์แวร์และการให้บริการให้มากขึ้น
เพื่อรักษาระดับความสามารถในการทำกำไรของบริษัท ในปี 2547 บริษัทได้พัฒนาศูนย์ Business
Producitivity Center
โดยการนำระบบบริหารการขายแบบไร้สายผ่านเครือข่ายโทรศัพท์มือถือมาใช้ในการทำงานเพื่อเพิ่มประสิทธิภาพในการขายสำหรับพนักงานที่ต้องพบลูกค้าและใช้ข้อมูลในการตัดสินใจ
ณ จุดขาย เพื่อรองรับการทำงานของธุรกิจที่ต้องการเชื่อมโยงเครือข่ายทุกที่ทุกเวลา

บริษัทมีกำไรสุทธิในปี 2546 และในปี 2547 เท่ากับ 67 ล้านบาทและ 91 ล้านบาทตามลำดับ
โดยกำไรสุทธิในปี 2547 เพิ่มขึ้นร้อยละ 35.88 จากปี 2546
กำไรที่เพิ่มขึ้นนี้เป็นผลจากการขยายตัวของยอดขาย อัตรากำไรขั้นต้นที่เพิ่มขึ้น
และสัดส่วนดอกเบี้ยจ่ายที่ลดลง

เพื่อรองรับการขยายตัวทางธุรกิจของบริษัท บริษัทได้เพิ่มทุนจดทะเบียน จำนวน 18 ล้านหุ้น
เมื่อวันที่ 6 กันยายน 2545 โดยจัดสรรหุ้นสามัญเพิ่มทุนในอัตราส่วน 2 หุ้นเดิมต่อ 1 หุ้นใหม่
จำนวนรวม 9 ล้านหุ้น ราคาเสนอขายหุ้นละ 10 บาท และใบสำคัญแสดงสิทธิที่จะซื้อหุ้นสามัญ
จำนวน 9 ล้านหน่วย ในราคาหน่วยละ -0- บาท อายุใบสำคัญแสดงสิทธิเท่ากับ 3 ปี
ครบกำหนดวันที่ 14 พฤศจิกายน 2548
โดยจัดสรรให้ผู้ถือหุ้นเดิมที่จองซื้อหุ้นสามัญเพิ่มทุนใหม่ของบริษัทในอัตราส่วน หุ้นสามัญ 1 หุ้น
ต่อใบสำคัญแสดงสิทธิ 1 หน่วย กำหนดให้ผู้ถือใบสำคัญแสดงสิทธิสามารถใช้สิทธิได้ตั้งแต่วันที่ 30
มิถุนายน 2546 จนถึงวันที่ 14พฤศจิกายน 2548 โดยให้สามารถใช้สิทธิได้ทุกวันที่ 30
ของเดือนมีนาคม มิถุนายน กันยายน และ ธันวาคม
ของแต่ละปีและกำหนดการใช้สิทธิครั้งสุดท้ายคือวันที่ 14 พฤศจิกายน 2548
ทั้งนี้บริษัทได้จดทะเบียนเพิ่มทุนชำระแล้วจำนวน 90 ล้านบาท เมื่อวันที่ 29 ตุลาคม 2545

ในการประชุมวิสามัญผู้ถือหุ้น ครั้งที่ 1/2546 เมื่อวันที่ 9 ธันวาคม 2546
ที่ประชุมผู้ถือหุ้นมีมติอนุมัติให้แก้ไขเปลี่ยนแปลงมูลค่าหุ้นของบริษัท จากมูลค่าหุ้นละ 10 บาท
เป็นมูลค่าหุ้นละ 1 บาท บริษัทได้จดทะเบียนแก้ไขการเปลี่ยนแปลงดังกล่าวเมื่อวันที่ 11 ธันวาคม
2546
การเปลี่ยนแปลงมูลค่าหุ้นของบริษัทเป็นผลทำให้ราคาและอัตราการใช้สิทธิของใบสำคัญแสดงสิทธิที่จะซื้อหุ้นสามัญ
เปลี่ยนเป็น ราคาการใช้สิทธิ จาก 10 บาท เป็น 1 บาทต่อหน่วย
อัตราการใช้สิทธิจากใบสำคัญแสดงสิทธิ 1 หน่วย มีสิทธิซื้อหุ้นสามัญได้ 1 หุ้น
เป็นมีสิทธิซื้อหุ้นสามัญได้ 10 หุ้น

ปัจจุบันบริษัทมีทุนชำระแล้ว 339.74 ล้านบาท และมีใบสำคัญแสดงสิทธิที่ผู้ถือหุ้นยังไม่ได้นำมาใช้สิทธิ
ณ วันที่ 31 ธันวาคม 2547 จำนวน 2.03 ล้านหน่วย